লক্ষ্মীপুর পৌরসভার বঞ্চানগর গ্রামের আলী আকবর ও সামছুন নাহারের মেয়ে আইরিন সুলতানা। দুই ভাই ও তিন বোনের মধ্যে সবার ছোট আইরিন। তাঁর শৈশব থেকেই প্রবল ইচ্ছা ছিল নিজেকে নিজেই প্রতিষ্ঠিত করার। অবহেলিত নারী সমাজকে এগিয়ে নেওয়ার। তাইতো আইরিন পড়ালেখার পাশাপাশি সরকারি ও বেসরকারি বিভিন্ন প্রতিষ্ঠান থেকে কয়েকটি প্রশিক্ষণ গ্রহন করেন। সেগুলোকে কাজে লাগিয়ে বাবা মারা যাবার পর চালিয়েছেন নিজের পড়ালেখা। শেষ করেছেন শহরের একটি প্রাইভেট প্রতিষ্ঠান থেকে ডিপ্লোমা ইন কম্পিউটার ইঞ্জিনিয়ারিং। সে নিজের জমানো, পারিবারিক ও ঋনের টাকা নিয়ে প্রতিষ্ঠিত করেন আইরিন কম্পিউটার এন্ড ট্রেনিং সেন্টার। তারপর থেকে বেকারদের কর্মসংস্থানের লক্ষ্যে অদম্য সাহস, সততা আর আপন কর্মের মাধ্যমে সফল হতে থাকেন আইরিন। অনুকরণীয় দৃষ্টান্ত হয়ে উঠেন স্থানীয়দের মাঝে। সফলতার খেতাব স্বরুপ চট্টগ্রাম বিভাগীয় সেরাসহ স্থানীয় পর্যায়ে পেয়েছেন বেশ কয়েকবার সম্মাননা ও অসংখ্যা পুরস্কার। তবে তিনি সফল হয়েছেন, পরিবার, স্বামী, জেলা প্রশাসন, স্থানীয় সচেতন ব্যক্তিদের সহযোগীতা-পরামর্শ ও নিজের একান্ত চেষ্টায়।